b'\n_START_ARTICLE_\nArabia Petraea\n_START_PARAGRAPH_\nArabia Petraea, det petreiske Arabia, var et eldre navn for nordre del av Sinaihalv\xc3\xb8ya med tilgrensende del av den nordvestre arabiske halv\xc3\xb8ya, omr\xc3\xa5det nordover inn i n\xc3\xa5v\xc3\xa6rende s\xc3\xb8ndre Syria samt n\xc3\xa5v\xc3\xa6rende Jordan. Omr\xc3\xa5det var oppkalt etter byen Petra. Arabia petraea var det eneste arabiske omr\xc3\xa5de som ble erobret av romerne og ble en romersk provins._NEWLINE_Romerne delte inn den arabiske verden i Arabia deserta, Arabia Felix og Arabia petraea._NEWLINE_Provinsen grenset i Romerriket opp mot Syria, Judea og Aegyptus.\n_START_SECTION_\nHistorie\n_START_PARAGRAPH_\nDeler av Arabia og hele nabateernes rike rundt Petra ble i 106 uten vesentlige problemer underkastet romerne under konsul Cornelius Palma p\xc3\xa5 keiser Trajans tid, og forble under romersk herred\xc3\xb8mme, men mange erobrede omr\xc3\xa5der i Mellom\xc3\xb8sten, som Armenia, Mesopotamia og Assyria, skiftet hender et stykke tid etter Trajans erobringer. Arabia grenset opp mot en \xc3\xb8rken mot \xc3\xb8st som ble kalt \xc2\xablimes arabicus\xc2\xbb. _NEWLINE_Keiser Philippus Arabs, som var araber, var fra Shahb\xc3\xa4, en syrisk by som ble tilf\xc3\xb8yd til provinsen mellom 193 og 225. Philippus ble f\xc3\xb8dt i 204. P\xc3\xa5 grunn av dens beliggenhet omfattet grenseomr\xc3\xa5dene en nomadebefolkning, sarasenerne og et omr\xc3\xa5de dominert av Parterriket._NEWLINE_Selv om provinsen kunne bli utsatt for angrep fra parterne og byen Palmyra, var den ikke konstant utsatt som frontene i Germania og i Nord-Afrika. Provinsen var heller ikke preget av hellenistisk kultur. Provinsen var en av de keiserlige provinser, der keiseren valgte guvern\xc3\xb8ren._NEWLINE_Ved keiser Diokletians forvaltningsreform ble provinsen under navnet Arabia tilordnet dioecesis Oriens, og etterhvert delt i to, Arabia og Palaestina III Salutaris. Ved rikets deling i 295 ble den del av \xc3\x98stromerriket. P\xc3\xa5 600-tallet ble den erobret av muslimske arabere.'